KIRJALLINEN KYSYMYS P-1386/02

esittäjä(t): Patricia McKenna (Verts/ALE) komissiolle

(6. toukokuuta 2002)

Aihe: Hevosilla käytävä kauppa

Irlannin ja Yhdistyneen kuningaskunnan välillä on pitkään käyty kauppaa elävillä hevosilla. Vaikuttaa siltä, että kauppa on laitonta ja että se loukkaa elävien eläinten kuljetusta koskevia EU:n sääntöjä. Vaikka hevosten maastavientiin tarvitaan virallisesti eläinten tunnistamiseen tarvittavia asiakirjoja, tässä tapauksessa annetaan vientisatamassa ainoastaan terveystodistus.

Onko komissio tietoinen teuraaksi vietävillä elävillä hevosilla käytävästä Irlannin ja Yhdistyneen kuningaskunnan välisestä kaupasta ja ovatko Elintarvike- ja eläinlääkintätoimiston viranomaiset tutkineet tätä asiaa aikaisemmin?

Onko komissio antanut varoituksen Irlannille elävien eläinten kuljetuksista annetun direktiivin noudattamatta jättämisestä? Aikooko komissio tutkia tapausta ja lähettää mahdollisimman pian valvontaryhmän tutkimaan asiaa?

Aikooko komissio määrätä Irlannille seuraamuksia elävien eläinten kuljetuksista annetun direktiivin noudattamatta jättämisestä?

David Byrnen komission puolesta antama vastaus

(10. kesäkuuta 2002)

Komissio vastaa arvoisan parlamentin jäsenen esittämiin kysymyksiin viittaamalla eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26. kesäkuuta 1990 annettuun neuvoston direktiiviin 90/426/ETY(1), sellaisena kuin se on viimeksi muutettuna 21. helmikuuta 2002 tehdyllä komission päätöksellä 2002/160/EY(2).

Direktiivin 8 artiklan 1 kohdan toisen luetelmakohdan mukaan hevoseläinten (muiden kuin rekisteröityjen hevoseläinten eli jalostusta, tuotantoa tai teurastusta varten tarkoitettujen eläinten) mukana on oltava niiden kuljetuksen aikana muutetun direktiivin liitteen C mukainen terveystodistus.

Direktiivin 90/426/ETY 6 artiklan mukaan jäsenvaltiot voivat vastavuoroisesti myöntää toisilleen poikkeuksia 8 artiklan 1 kohdan toisen luetelmakohdan säännöksistä eli todistuksesta edellyttäen, että on pantu täytäntöön 4 artiklan 5 kohdassa säädettyjä takeita vastaavat takeet antava vaihtoehtoinen valvontajärjestelmä jäsenvaltioiden alueella tapahtuvia hevoseläinten ja rekisteröityjen hevoseläinten siirtoja varten varsinkin tunnistusasiakirjojen avulla. Mainitussa 5 kohdassa viitataan tiloihin, joilla ei ole tiettyjä sairauksia.

Komissio on tietoinen siitä, että tällaisia poikkeuksia sovelletaan kolmikantamaiden eli Ranskan, Irlannin ja Yhdistyneen kuningaskunnan välisissä hevoseläinten siirroissa, ja varsinkin siitä, ettei Irlannin ja Yhdistyneen kuningaskunnan välisissä hevoseläinten siirroissa vaadita terveystodistusta. Komission päätöksen 93/623/ETY muuttamisesta sekä jalostukseen ja tuotantoon tarkoitettujen hevoseläinten tunnistamisesta 22. joulukuuta 1999 tehdyn komission päätöksen 2000/68/EY(3) mukaan kaikkien ja varsinkin teurastettaviksi tarkoitettujen hevoseläinten mukana on oltava siirtojen aikana tunnistusasiakirja. Asiakirjaa koskevan vaatimuksen avulla taataan osoitus siitä, että eläinten lääkinnässä ei ole käytetty kiellettyjä lääkkeitä.

Kun jäsenvaltiot myöntävät vastavuoroisesti direktiivin 90/426/ETY 6 artiklan mukaisia poikkeuksia, toimenpiteet eivät saa rajoittaa päätöksen 2001/298/EY(4) säännösten soveltamista (todistus eläinten kunnosta kuljetusta varten).

Kun muita kuin rekisteröityjä hevoseläimiä siirretään yhdestä jäsenvaltiosta toiseen, siirrot on kirjattava eläinten liikkumisen valvontaa koskevaan Animo-järjestelmään, jotta kyseiset eläimet voidaan jäljittää.

Elintarvike- ja eläinlääkintätoimisto ei ole tehnyt tarkastuskäyntejä, joiden erityisenä kohteena olisivat jäsenvaltioiden väliset hevoseläinten siirrot. Toimisto teki viimeksi Irlantiin eläinten hyvinvointia kuljetuksen aikana koskevan tarkastuksen (eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annettu neuvoston direktiivi 91/628/ETY(5)) maaliskuussa 1999 (ks. raportti XXIV/1491/98, johon voi tutustua terveys- ja kuluttaja-asioiden pääosaston www-sivuilla)(6).

Elintarvike- ja eläinlääkintätoimiston on määrä tehdä Irlantiin samaan oikeusperustaan pohjautuva seurantatarkastus vuoden 2002 jälkipuoliskolla. Lisäksi kansanterveydestä, eläinten terveydestä ja eläinten hyvinvoinnista vastaavat komission yksiköt toimittavat Yhdistyneen kuiningaskunnan ja Irlannin toimivaltaisille viranomaisille kyselyn direktiivin 90/426/ETY mukaisista tarkastuksista. Yksiköt ilmoittavat tulokset suoraan arvoisalle parlamentin jäsenelle.

(1) EYVL L 224, 18.8.1990.

(2) EYVL L 53, 23.2.2002.

(3) EYVL L 23, 28.1.2000.

(4) EYVL L 102, 12.4.2001.

(5) EYVL L 340, 11.12.1991.

(6) http://europa.eu.int/comm/dgs/health_consumer/index_fi. htm.